CELEX: C2006/249/09
Language: da
Date: 2006-10-14 00:00:00
Title: Sag C-341/06 P: Appel iværksat den 4. august 2006 af Chronopost SA til prøvelse af dom afsagt den 7. juni 2006 af Retten i Første Instans (Tredje Udvidede Afdeling) i sag T-613/97 — Union française de l'express (Ufex) m.fl. mod Kommissionen for De Europæiske Fællesskaber

14.10.2006   
            
            
               DA
            
            
               Den Europæiske Unions Tidende
            
            
               C 249/4
            
         Appel iværksat den 4. august 2006 af Chronopost SA til prøvelse af dom afsagt den 7. juni 2006 af Retten i Første Instans (Tredje Udvidede Afdeling) i sag T-613/97 — Union française de l'express (Ufex) m.fl. mod Kommissionen for De Europæiske Fællesskaber
   (Sag C-341/06 P)
   (2006/C 249/09)
   Processprog: fransk
   Parter
   
      Appellant: Chronopost SA (ved avocat D. Berlin)
   
      De andre parter i appelsagen: Kommissionen for De Europæiske Fællesskaber, Den Franske Republik, La Poste, Union française de l'express (Ufex), DHL International SA, Federal express international (France) SNC, CRIE SA
   Appellanten har nedlagt følgende påstande
   
               —
            
            
               Dommen afsagt af Retten i Første Instans den 7. juni 2006 ophæves, for så vidt som den annullerer Kommissionens beslutning 98/365/EF af 1. oktober 1997 (1) som følge af utilstrækkelig begrundelse og tilsidesættelse af statsstøttebegrebet.
            
         
               —
            
            
               Resten af dommen afsagt af Retten i Første Instans stadfæstes, der træffes endelig afgørelse i sagen uden at denne hjemvises og lovligheden af Kommissionens beslutning 98/365/EF af 1. oktober 1997 bekræftes.
            
         
               —
            
            
               Sagsøgerne i første instans tilpligtes at betale alle sagens omkostninger.
            
         Anbringender og væsentligste argumenter
   Appellanten har fremført tre anbringender til støtte for appellen.
   Med sit første anbringende gør appellanten gældende, at Retten har tilsidesat almindelige fællesskabsretlige principper og, navnlig, retten til en retfærdig rettergang for så vidt som den ikke iagttog alle de nødvendige garantier for upartiskhed, idet den dommer, der fungerede som refererende dommer ved den appellerede dom af 7. juni 2006, også var formand for den afdeling, der afsagde dommen — der ophævedes af Domstolen — af 14. december 2000 (sag T-613/97, Ufex m.fl. mod Kommissionen, Sml. II, s. 4055).
   Med sit andet anbringende kritiserer appellanten Retten for at have overtrådt sine beføjelser og tilsidesat artikel 230 EF og 253 EF, da den under dække af en prøvelse af begrundelsen foretog en materiel prøvelse af Kommissionens beslutning 98/365/EF af 1. oktober 1997 om Frankrigs påståede støtte til SFMI-Chronopost (EFT 1998 L 164, s. 37) og af de hævdede åbenbare fejlskøn, som Kommissionen skulle have begået som led i udøvelsen af sin skønsbeføjelse. Appellanten kritiserer i øvrigt Retten for at have sat sin egen bedømmelse i stedet for Kommissionens, hvorved den overskred sine beføjelser, hvilket førte til endnu en tilsidesættelse af artikel 230 EF og 253 EF.
   Med sit tredje anbringende kritiserer appellanten endelig Retten for at have begået flere retlige fejl, idet den har foretaget sammenligning af den adfærd, der udvises af en offentlig virksomhed, der begunstiges af en beskyttet sektor, med den, der udvises af en privat virksomhed, idet den på et moderselskabs etablering af en virksomhed anvendte den retspraksis, der vedrører forholdene mellem moderselskaber og eksisterende datterselskaber, og idet den konkluderede, at SFMI blev begunstiget med en fordel som følge af, at Postadex's kundekreds blev overført til denne virksomhed. Af disse forskellige grunde tilsidesatte Retten artikel 87 EF.
   
      (1)   EFT 1998 L 164, s. 37.